Diari Oficial de la Generalitat Valenciana


Sumari del DOGV 6266, del 13-05-2010 (2010/4974)

ACORD de la Comissió Territorial d'Urbanisme de Castelló de 30 de març de 2010, relatiu a la modificació puntual número 44 del Pla general del municipi de l'Alcora, relativa a la creació d'un sòl dotacional a la partida el Pla de Bossa.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6266

Data del DOGV
:   13-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/4974


Data del document
:   30-03-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Alcora, l'
    * pla d'urbanisme

ACORD de la Comissió Territorial d'Urbanisme de Castelló de 30 de març de 2010, relatiu a la modificació puntual número 44 del Pla general del municipi de l'Alcora, relativa a la creació d'un sòl dotacional a la partida el Pla de Bossa. [2010/4974]  
«Vist l'expedient de referència i de conformitat amb els següents:  
Antecedents  
Primer. L'Ajuntament de l'Alcora, mitjançant l'Acord del Ple de data 20 de desembre de 2007, va acordar exposar al públic la modificació, la qual cosa es va dur a terme mitjançant anuncis publicats en el Diari Oficial de la Comunitat Valenciana de 4 de febrer de 2008 (l'11 de febrer de 2008 es publica en el DOCV una correcció d'errades) i en el periòdic Levante en data 6 de febrer de 2008. Transcorregut el període d'informació al públic, durant el qual no s'hi van formular al·legacions, el Ple va aprovar provisionalment la modificació en sessió de 24 d'abril de 2008.  
Posteriorment, com a conseqüència d'un informe desfavorable de la Secció Forestal del Servei Territorial de Medi Ambient, es redueix la superfície de l'àmbit inicialment proposat, que passa de 325.738,50 m² a 311.638 m². Aquesta modificació va ser aprovada pel Ple en sessió de data 30 de juliol de 2008.  
Segon. La Comissió Territorial d'Urbanisme de Castelló en la sessió de 30 de juny de 2009 va adoptar l'acord següent:  
"Suspendre l'aprovació definitiva de la modificació puntual núm. 44 del Pla general de l'Alcora fins que no es resolguen les deficiències següents:  
- S'ha d'aportar l'estudi d'inundabilitat a què fa referència la consideració número set o bé s'ha de detraure de l'àmbit de l'actuació els terrenys afectats pel risc d'inundació.  
- S'ha d'esmenar l'estudi d'integració paisatgística segons les observacions assenyalades en l'informe de la Direcció General de Territori i Paisatge."  
Finalment, el Ple de l'Ajuntament, en sessió de 28 de maig de 2009, adopta l'acord de reduir novament l'àmbit proposat per la modificació núm. 44, a fi d'excloure els terrenys afectats pel risc d'inundació. Així, finalment, l'àmbit de l'actuació queda definitivament fixat en 260.667 m².  
Tercer. El projecte consta d'expedient administratiu municipal, projecte de modificació puntual (memòria informativa i justificativa, plànols d'informació i ordenació i normes urbanístiques), estudi d'impacte ambiental i estudi d'integració paisatgística.  
Quart. L'objecte d'aquesta modificació és delimitar una reserva de sòl dotacional de caràcter recreativoesportiu en sòl no urbanitzable comú de 260.667 metres quadrats, a la partida el Pla de Bossa, i establir les condicions d'ús i construcció com també el vial que li dóna accés.  
Les ordenances d'edificació i les normes urbanístiques no es veuen alterades per la modificació proposada, entenent que per a les construccions que s'executen en aquest àmbit cal atenir-se al que estableix l'article 4.17 de les ordenances de l'edificació en sòl no urbanitzable, en el punt que fa referència a edificacions per a fins socials o d'utilitat pública.  
Cinqué. Durant la tramitació de l'expedient s'han emés els informes següents:  
1. En l'expedient de tramitació municipal consta informe favorable de l'Oficina del Pla de Carreteres, de data 16 de maig de 2008.  
2. En data 15 de juliol de 2008 es rep informe favorable del Servei de Carreteres de la Diputació Provincial de Castelló.  
3. En data 22 de setembre de 2008 es rep informe favorable sobre camins ramaders de la Secció Forestal del Servei Territorial de Medi Ambient.  
4. En data 30 d'abril de 2009 es rep informe favorable de la Confederació Hidrogràfica del Xúquer.  
5. El 17 de març del 2010 s'emet informe favorable de la Direcció General de Territori i Paisatge sobre l'estudi d'integració paisatgística.  
6. En data 15 de juny de 2009 s'emet la declaració d'impacte ambiental.  
Fonaments de dret  
Primer. Legislació aplicable  
Aquesta modificació puntual s'ha tramitat després de l'entrada en vigor de la Llei 16/2005, de 30 de desembre, urbanística valenciana (d'ara endavant LUV), per la qual cosa li és ja aplicable la nova llei.  
Segon. Tramitació  
La tramitació d'aquesta modificació puntual ha sigut correcta, de conformitat amb el que estableix l'article 94 de la LUV. La documentació està completa, en compliment del que disposa l'article 64 i concordants de la LUV.  
Tercer. Administració competent per a l'aprovació definitiva  
L'article 36.3 de la LUV estableix que "la competència per a l'aprovació definitiva de l'ordenació estructural correspon a la Generalitat". D'altra banda, l'article 37.2 de la LUV disposa que "les decisions sobre l'ordenació detallada corresponen al municipi", i després afig que "la competència per a l'aprovació definitiva dels plans que només es referisquen a l'ordenació detallada correspon a l'ajuntament".  
Atés que es tracta d'una actuació que afecta la xarxa primària de reserves de sòl dotacional públic en sòl no urbanitzable (article 36.1 d) i e) de la LUV), la competència per a l'aprovació correspon a la Generalitat.  
Quart. Declaració d'impacte ambiental  
En tractar-se d'una modificació que afecta el sòl no urbanitzable la documentació s'acompanya del preceptiu estudi d'impacte ambiental.  
En data 15 de juny s'emet la preceptiva declaració d'impacte ambiental.  
Aquesta estima acceptable, als efectes ambientals i sense perjudici de l'obtenció prèvia de les autoritzacions sectorials que li siguen d'aplicació, la modificació puntual núm. 44 del Pla general de l'Alcora, sempre que es desenvolupe d'acord amb el que estableix la documentació presentada i amb els condicionants establits a continuació:  
Se supedita l'execució al compliment dels següents condicionants:  
Aquest procediment d'avaluació d'impacte ambiental relatiu a una modificació del planejament, inclòs en el supòsit 8.g de l'annex I de la Llei 2/1989, d'impacte ambiental, no eximeix del fet que el projecte o conjunt de projectes per a la implantació dels usos i activitats previstos, especialment els relatius a la construcció de camins sobre terrenys forestals i"pistes permanents de carreres i de proves per a vehicles motoritzats, recollits en el RDL 1/2008, pel qual s'aprova el Text refós de la llei d'avaluació ambiental d'impacte ambiental de projectes, o en la Llei 2/1989, d'impacte ambiental i concordants del seu reglament (Decret 162/1990), com també en la legislació sectorial, siguen sotmesos a avaluació d'impacte ambiental incloent-hi un estudi d'impacte ambiental específic i concret de cadascun d'aquests.  
Cinqué. Camins ramaders  
Com a conseqüència d'un primer informe desfavorable de la Secció Forestal del Servei Territorial de Medi Ambient, sol·licitat per l'Ajuntament en la fase de tramitació municipal, es redueix la superfície de l'àmbit inicialment proposat que era de 325.738,50 m² ja que el perímetre oest de l'actuació afectava un tram de l'assagador Real núm. 3, aproximadament en una amplària de 37,61 metres i en una longitud aproximada de 200 metres. Per tant, conclou l'informe "l'actuació proposada és incompatible amb la destinació i els usos que corresponen als camins ramaders, per la qual cosa s'han de detraure aquests terrenys de l'àmbit de la reserva de sòl dotacional".  
Com a conseqüència, el Ple de l'Ajuntament celebrat el 30 de juliol de 2008 va acordar reduir l'àmbit inicialment proposat per la modificació núm. 44 que passa de 325.738,50 m² a 311.638 m², a fi d'excloure del seu àmbit el tram de l'assagador Real núm. 3.  
Aquesta nova documentació ha sigut informada favorablement per la Secció Forestal del Servei Territorial de Medi Ambient en informe de 22 de setembre de 2008.  
Sisé. Accessos viaris  
Quant als accessos viaris, l'aprovació d'aquesta modificació puntual exigeix verificar que es prevegen uns accessos adequats des de la xarxa primària de comunicacions. És per això que en la tramitació de l'aprovació definitiva d'aquest expedient és determinant, en aquest aspecte, el contingut dels informes sectorials de carreteres. Així ho estableix de forma expressa l'article 23.5 de la LOTPP, en particular en el segon paràgraf, segons el qual "en tot cas, els creixements urbanístics o usos del sòl que generen noves demandes de transport, accessibilitat i mobilitat, han d'assumir els costos de construcció o ampliació de les infraestructures necessàries per a satisfer-les, a càrrec dels propietaris o al promotor segons el que determine la legislació en matèria de règim del sòl i en matèria d'urbanisme".  
Segons la memòria justificativa, es proposa la creació d'un vial de la xarxa estructural que permeta comunicar adequadament aquest equipament amb el vial de la carretera entre l'Alcora i Sant Joan de Moró (CV-190).  
Respecte al vial que donarà accés al recinte des de la carretera CV-190, encara que no s'adjunta el projecte tècnic del camí, la declaració d'impacte ambiental assenyala que "aquest procediment d'avaluació d'impacte ambiental relatiu a una modificació del planejament no eximeix del fet que el projecte o conjunt de projectes per a la implantació dels usos i activitats previstos, especialment els relatius a la construcció de 'camins sobre terrenys forestals'i 'pistes permanents de carreres i de proves per a vehicles motoritzats', siguen sotmesos a avaluació d'impacte ambiental incloent un estudi d'impacte ambiental específic i concret de cadascun d'aquests."  
En tot cas, consten en l'expedient els informes favorables emesos per l'Oficina del Pla de Carreteres i pel Servei de Carreteres de la Diputació Provincial de Castelló.  
Seté. Riscos d'inundació  
Segons la cartografia temàtica del territori de la Comunitat Valenciana, part de l'àmbit de l'actuació proposada es troba afectat pel PATRICOVA, concretament per risc d'inundació de nivell 6 (freqüència baixa i calat baix).  
Segons l'article 22 del PATRICOVA, en sòl no urbanitzable afectat per risc d'inundació 6 es prohibeixen els usos i activitats següents, entre altres, els centres esportius. D'altra banda, l'article 16 estableix que "els estudis d'inundabilitat per a la concreció del risc d'inundació, realitzats a escala adequada i elaborats per un tècnic competent, són imprescindibles per a admetre decisions de planejament que s'aparten de les determinacions contingudes en els documents de caràcter vinculant del PATRICOVA".  
Basant-se en l'anterior, en data 30 d'abril de 2009 s'ofereix la possibilitat a l'Ajuntament de presentar un estudi d'inundabilitat que concrete el risc d'inundació.   
En aquest cas, el Ple de l'Ajuntament, en sessió de 28 de maig de 2009, adopta l'acord de reduir novament l'àmbit proposat per la modificació núm. 44, a fi d'excloure els terrenys afectats per risc d'inundabilitat 6 del PATRICOVA. Així, finalment, l'àmbit de l'actuació queda definitivament fixat en 260.667 m².  
Per tant, aquesta deficiència, posada de manifest en l'Acord de la Comissió Territorial de 30 de juny de 2009, pot entendre's esmenada.  
Huité. Recursos hídrics  
En l'expedient municipal consta que l'Ajuntament de l'Alcora ha sol·licitat informe de la Confederació Hidrogràfica del Xúquer sobre la disponibilitat d'aigua i sobre la possible afecció a la rambla de la Viuda i riu de l'Alcora.  
L'informe s'ha rebut en aquest Servei Territorial en data 30 d'abril de 2009 en sentit favorable.  
Nové. Estudi d'integració paisatgística  
L'informe de la Direcció General de Paisatge de data 10 de juny de 2009 ressalta el fet que l'instrument de paisatge que acompanya la modificació puntual de planejament siga un estudi d'integració paisatgística. Assenyala l'informe que de conformitat amb l'article 45.4 i 46 del Decret 120/2006 pel qual s'aprova el Reglament de paisatge de la Comunitat Valenciana (d'ara endavant RPCV), les modificacions del planejament municipal que modifiquen l'ordenació estructural i impliquen una modificació de les determinacions dels estudis de paisatge han d'anar acompanyades d'un estudi d'aquest tipus i es tramitaran conjuntament, si bé, tenint en compte que el municipi actualment està desenvolupant el document de concert previ que disposa d'estudi de paisatge, en el qual s'ha inclòs la zona objecte de la modificació com a equipaments de la xarxa estructural de sòl dotacional i es localitza en un àmbit classificat com a sòl no urbanitzable comú pel planejament municipal vigent, es considera que l'actuació proposada pot assimilar-se a un Pla especial de reserva de sòl i que en situacions semblants d'incidència en el paisatge el RPCV preveu en l'article 48.4 l'elaboració d'un estudi d'integració paisatgística.  
Solucionat el problema formal de l'instrument de paisatge que acompanya el projecte de modificació puntual, l'informe entra en l'anàlisi i troba múltiples deficiències, i conclou en la necessitat d'esmenar la documentació aportada d'acord amb els apartats 2, 3, 5, 6 i 7 d'aquest.  
L'Ajuntament de l'Alcora ha presentat en data 8 de febrer del 2010 un annex a l'estudi d'integració paisatgística per a esmenar les deficiències observades.   
La Direcció General de Territori i Paisatge ha emés en data 17 de març del 2010 un informe favorable a l'esmentat annex. Aquest conclou de la manera següent:  
"El contingut de l'estudi d'integració paisatgística es considera suficient per a valorar la incidència de la modificació plantejada de conformitat amb el que estableixen els articles 52 i 57 del RPJECV.  
L'estudi presentat proposa mesures d'integració en el paisatge per a mitigar l'impacte produït per la transformació de la topografia i l'eliminació de la vegetació a les zones assenyalades estrictament per a la zona de tir i el pàrquing. Per a això s'ha considerat la revegetació de la nova zona esportiva amb Pinus halepensis i vegetació de tipus silvestre. Així mateix, atés que a l'interior de la zona proposada per a la nova actuació discorre un camí, es projecta la reposició d'aquest sobre tot el perímetre sud i oest de la zona d'actuació; per al traçat del nou camí s'ha de garantir la continuïtat de la seua condició de recorregut escènic, incorporant en l'entorn d'aquest una pantalla vegetal d'espècies semblants a les existents en l'entorn.  
Per tot això, s'emet aquest informe favorable a l'estudi d'integració paisatgística que acompanya la modificació puntual núm. 44, creació d'una reserva de sòl dotacional a partida el Pla de Bossa per a ús recreativoesportiu, del PGOU de l'Alcora, i fixar com a condicionants del desenvolupament de la zona esportiva objecte d'aquesta modificació puntual tant les mesures com les normes d'integració paisatgística aportades per l'estudi i l'assenyalada en aquest informe.  
Amb relació al traçat de la nova línia elèctrica i al camí d'accés proposat per a la zona d'actuació, es considera que l'estudi d'integració paisatgística de la modificació puntual núm. 44 no valora la integració paisatgística i visual d'aquestes infraestructures, per la qual cosa han de ser objecte d'un altre informe per part d'aquest Servei en el procediment d'aprovació dels respectius projectes."  
Desé. Òrgan competent per a resoldre  
La Comissió Territorial d'Urbanisme, a proposta del director general d'Urbanisme, és l'òrgan competent per a resoldre sobre l'aprovació definitiva dels plans generals -i de les seues modificacions- de municipis de menys de 50.000 habitants, de conformitat amb el que disposa el 10.a) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre.  
En virtut de tot el que antecedeix, la Comissió Territorial d'Urbanisme de Castelló, acorda:  
Aprovar definitivament la modificació puntual núm. 44 del Pla general de l'Alcora sempre que es complisquen en l'execució del projecte les condicions imposades per la declaració d'impacte ambiental i per l'informe de la Direcció General de Territori i Paisatge.  
Contra l'instrument de planejament aprovat pot interposar-se recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que es puga exercir qualsevol altre recurs o acció que considere oportú.»  
Castelló de la Plana, 30 de març de 2010.- El secretari de la Comissió Territorial d'Urbanisme: Fernando Renau Faubell.